নগর ভবনে ছাত্রদল, যুবদলকে ঘেঁসতে দেননি আরিফ। রাজনীতির বাইরে রেখেছেন নগরসেবার এ প্রতিষ্ঠানকে। যে কারণে ঠিকাদারী, টেন্ডারবাজি, তদবিরবাজিসহ নানা সুবিধা থেকে বঞ্চিত হয়েছেন বিএনপি, ছাত্রদলের বাঘা, বাঘা সিন্ডিকেট। দলের ভেতরে তাঁর বিরুদ্ধে এ নিয়ে অসন্তোষ ক্রমেই দানা বাঁধে। নির্বাচনের আগে এই সমস্ত ক্ষোভ, অসন্তোষের বিস্ফোরণ ঘটা শুরু হয়। সব মনোনয়ন প্রত্যাশী জোট বেঁধে বলেছিলেন ‘অন্য যে কাউকে দিয়ে দিন; তবুও আরিফকে নয়’। রাজনীতির ম্যাজিকম্যান আরিফ সেই কঠিন চ্যালেঞ্জ ঠান্ডা মাথায় মোকাবেলা করেছেন। দলের মনোনয়ন, নির্বাচন এবং বিজয় সবই হয়েছে তাঁর। কিন্তু নির্বাচনের প্রয়োজনে বিএনপি জড়িয়েছে, ছাত্রদল ভিড়েছে। ছাত্রদলের এই কাছে ভিড়ার খেসারত দেয়া শুরু হলো আরিফের। একটা লাশ দিয়ে শুরু। কি আছে ভবিষ্যতে, কে জানে? তবে, বিগত মেয়াদে বিএনপি, ছাত্রদলকে নগর প্রশাসনের ত্রি সীমানার বাইরে রাখায় যারা আরিফের সমালোচনায় মুখর ছিলেন তাদের জন্য এ হত্যাকান্ড একটি আত্মোপলব্ধির সুযোগ সৃষ্টি করেছে। জাতির বিবেকের কাছে কয়েকটি প্রশ্ন আজ খুবই প্রাসঙ্গিক হয়ে দাঁড়িয়েছে।